WINMED กางแผนปี 65 ชูกลยุทธ์ New S Curve ผลักดันรายได้โต 50%
WINMED กางแผนธุรกิจปี 65 เดินหน้าสร้างการเติบโต ชูกลยุทธ์ New S Curve ขับเคลื่อน 2 กลุ่มธุรกิจหลัก ตั้งเป้าหมายรายได้โต 50% รักษาอัตรากำไรสุทธิ 9-11%
8 ก.พ. 2565

นายนันทิยะ ดารกานนท์ ประธานเจ้าหน้าที่บริหาร บริษัท วินเนอร์ยี่ เมดิคอล จำกัด (มหาชน) หรือ WINMED ผู้นำเข้าและจำหน่ายเครื่อง และชุดอุปกรณ์ สำหรับการเก็บ การตรวจวิเคราะห์ วินิจฉัย และการบำบัดรักษาทางการแพทย์ เปิดเผยว่า สถานการณ์การแพร่ระบาดไวรัสโควิด-19 ยังคงส่งผลกระทบต่อเนื่องต่อสภาพเศรษฐกิจโดยรวมของประเทศและทั่วโลก
โดยบริษัทฯ เร่งปรับตัวให้สอดรับกับสถานการณ์ในปัจจุบัน ปรับเปลี่ยนรูปแบบการดำเนินงาน มุ่งเน้นสร้างการเติบโตด้วย New S Curve จากโครงสร้างธุรกิจใหม่ 2 กลุ่มธุรกิจ ซึ่งเดิมดำเนินธุรกิจหลัก 1.การจัดจำหน่ายอุปกรณ์ทางการแพทย์ แบ่งเป็น กลุ่มผลิตภัณฑ์ดูแลสุขภาพสตรี ผลิตภัณฑ์ธนาคารโลหิต ผลิตภัณฑ์ความปลอดภัยของโลหิต ผลิตภัณฑ์เทคโนโลยีเซลล์บำบัด ผลิตภัณฑ์นวัตกรรมเพื่อสุขภาพเพียงเท่านั้น โดยบริษัทฯ มองเห็นโอกาสจากสภาวะวิกฤตดังกล่าว จึงขยายการให้บริการ 2.กลุ่มธุรกิจให้บริการห้องปฏิบัติการวินิจฉัยทางการแพทย์เข้ามาเพิ่ม ช่วยเสริมศักยภาพการเติบโตสร้างรายได้ให้บริษัทฯ
สำหรับแผนการดำเนินธุรกิจในปีนี้ กลุ่มธุรกิจจัดจำหน่ายอุปกรณ์ทางการแพทย์ โดยธุรกิจกลุ่มผลิตภัณฑ์ดูแลสุขภาพสตรี ได้รับปัจจัยสนับสนุนจากภาครัฐที่เล็งเห็นความสำคัญของการตรวจคัดกรองมะเร็งปากมดลูกเพิ่มขึ้น เช่น โครงการของสำนักงานหลักประกันสุขภาพแห่งชาติ (สปสช.) ตรวจหาเชื้อ HPV เตรียมออกผลิตภัณฑ์ชุดเก็บเซลล์จากช่องคลอดด้วยตนเอง เพื่อส่งตรวจหาเชื้อไวรัส HPV (HPV Self-collect) เพิ่มประสิทธิภาพในการคัดกรองมะเร็งปากมดลูก ช่วยลดอัตราการเสียชีวิต พร้อมเร่งเปิดให้บริการ ห้องปฏิบัติการตรวจหาเชื้อไวรัส  HPV ผ่านชุดเก็บเซลล์จากช่องคลอดด้วยตนเอง (Self-Collect) คาดสามารถเปิดให้บริการได้ในช่วงไตรมาส 1/2565
ส่วนกลุ่มผลิตภัณฑ์ธนาคารโลหิต และกลุ่มผลิตภัณฑ์ความปลอดภัยทางโลหิต มีแนวโน้มดีจากการกระจายฉีดวัคซีนทั่วประเทศ ช่วยสร้างความมั่นใจและความปลอดภัยในการใช้บริการมากขึ้น อีกทั้งมีการปรับกลยุทธ์ เพิ่มบริการหน่วยบริการเคลื่อนที่ สร้างรายได้ทดแทนจากผลกระทบสถานการณ์แพร่ระบาดโควิด-19 ตอบรับแนวคิดวิถีชีวิตใหม่ หลังการแพร่ระบาดของโควิด-19
อีกทั้งธุรกิจกลุ่มผลิตภัณฑ์เทคโนโลยีเซลล์บำบัด มีแนวโน้มที่ดีสืบเนื่องมาจากผลการรักษาของผู้ป่วยมะเร็งเต้านมในโครงการวิจัยที่ใช้ผลิตภัณฑ์และเทคโนโลยีของบริษัท มีผลการรักษาที่ดี แม้จะอยู่ในมะเร็งระยะที่ 4 จึงทำให้มีผู้ป่วยเข้าร่วมโครงการรักษาเพิ่มมากขึ้น อีกทั้งยังมีโครงการรักษามะเร็งประเภทอื่น นอกเหนือจากมะเร็งเต้านม ส่งผลให้ความต้องการในการใช้ผลิตภัณฑ์ของบริษัทเพิ่มขึ้น
นอกจากนั้นแผนการลงทุนก่อสร้างห้องปฏิบัติการที่ครอบคลุมด้านการเตรียมผลิตภัณฑ์เซลล์เพื่อการรักษาด้วยวิธีเซลล์-ภูมิคุ้มกันบำบัด (Cell Therapy) คาดว่าจะสามารถเปิดให้บริการได้ในช่วงครึ่งปีหลังปี 2565 พร้อมสร้างความร่วมมือกับสถาบันการแพทย์ชั้นนำ เพิ่มการเข้าถึงทางเลือกในการรักษามะเร็งด้วยวิธีภูมิคุ้มกันบำบัด ทำให้บริษัทฯ มีศักยภาพในการเติบโตอย่างต่อเนื่อง
อย่างไรก็ดีบริษัทฯ มุ่งเน้นออกผลิตภัณฑ์นวัตกรรมเพื่อสุขภาพ กลุ่มตรวจคัดกรองและยืนยันผล เชื้อไวรัสโควิด-19 และการรักษาครบวงจร ได้แก่ ผลิตภัณฑ์ชุดตรวจโควิด-19 แบบเร่งด่วน (ATK) สำหรับบุคลากรทางการแพทย์ และสำหรับตรวจคัดกรองด้วยตนเอง ทางโพรงจมูกและน้ำลายที่มีความแม่นยำสูง อีกทั้งเตรียมจัดหาผลิตภัณฑ์นวัตกรรมใหม่ที่มีคุณภาพสูงเข้ามาเพิ่มเติมต่อเนื่อง รองรับความต้องการของผู้บริโภคที่เพิ่มขึ้น พร้อมต่อยอดธุรกิจให้บริการห้องปฏิบัติการวินิจฉัยทางการแพทย์ ซึ่งบริษัทฯ เปิดให้บริการ “WINMED LAB” ห้องปฏิบัติการมาตรฐานการตรวจยืนยันระดับโมเลกุลหาสารพันธุกรรมของไวรัสโควิด-19 ทุกสายพันธุ์ รวมถึงสายพันธ์โอไมครอน โดยระบบ RT-PCR และ TMA (Transcription Mediated Amplification) ซึ่งเป็นคลินิกเทคนิคการแพทย์แห่งเดียวในประเทศไทยที่ให้บริการแบบสองระบบ
ขณะเดียวกันยังให้บริการตรวจแบบ fast track สามารถรู้ผลตรวจรวดเร็วภายใน 3 ชม. และหน่วยบริการตรวจคัดกรองโควิด-19 นอกสถานที่ โดยเริ่มให้บริการแล้วตั้งแต่ช่วงไตรมาส 4/2564 อีกทั้งเตรียมขยายบริการตรวจคัดกรองหาเชื้อโควิด-19 ระบบ Drive Thru โดยบุคลากรทางการแพทย์เข้ามาเพิ่ม สามารถให้บริการได้ช่วงไตรมาส 1/2565
“ท่ามกลางภาวะวิกฤตโควิด-19 ที่ส่งผลกระทบต่อภาคเศรษฐกิจโดยรวม และทำให้ทุกอย่างในชีวิตของผู้คนเปลี่ยนแปลงไปอย่างคาดไม่ถึงโดยเฉพาะเรื่องสุขภาพ อย่างไรก็ตามทุกวิกฤตยังคงมีโอกาส โดยเฉพาะ WINMED ยังคงสามารถดำเนินกิจการบนโครงสร้างธุรกิจที่รองรับความเปลี่ยนแปลงได้ในทุกสถานการณ์ แม้กระทั้งในช่วงวิกฤตการแพร่ระบาดของเชื้อไวรัสโควิด-19 ที่ถือเป็นปัจจัยบวกต่อกลุ่มผลิตภัณฑ์และบริการตรวจและคัดกรองหาเชื้อโควิด-19 และเมื่อสถานการณ์โควิด-19 คลี่คลาย ความมั่นใจใช้บริการทางการแพทย์ในโรงพยาบาลกลับมามากขึ้น จะส่งผลดีต่อกลุ่มผลิตภัณฑ์อุปกรณ์ทางการแพทย์อื่นๆ ของบริษัทฯ จึงมั่นใจว่าการปรับโครงสร้างธุรกิจใหม่ จะสามารถสร้างการเติบโตอย่างสม่ำเสมอ โดยเป้าหมายการเติบโตปีนี้ บริษัทฯ ตั้งเป้าหมายการเติบโตของรายได้ไว้ที่ 50% รักษาอัตรากำไรสุทธิ 9-11%” นายนันทิยะ กล่าว